มาแล้ว! โผรายชื่อหุ้นที่จะใช้คำนวณดัชนี SET50/SET100 ใน 1H59
ตลท.ประกาศโผรายชื่อหุ้นที่จะใช้คำนวณดัชนี SET50/SET100 และ SETHD ในช่วง 6 เดือนแรกของปี 2559 (1 มกราคม-30 มิถุนายน 2559) สำหรับดัชนี SET50 มี BLA, SCCC และ TASCO ส่วน SET100 มี BLA, CHG, EPG, GL, GPSC, PLANB, PLAT, PTG, SAMTEL, SCCC, SCN, TASCO, VNG,WORK
15 ธ.ค. 2558

ตลาดหลักทรัพย์แห่งประเทศไทยประกาศรายชื่อหลักทรัพย์ที่จะใช้คำนวณดัชนี SET50 SET100 และ SETHD ในช่วง 6 เดือนแรกของปี 2559 (1 มกราคม-30 มิถุนายน 2559)
โดยดัชนี SET50 มีหลักทรัพย์ใหม่ 3 หลักทรัพย์ ดัชนีSET100 มีหลักทรัพย์ใหม่ 14 หลักทรัพย์ และดัชนี SETHD มีหลักทรัพย์ใหม่ 2 หลักทรัพย์
พร้อมทั้งแจ้งแนวทางปรับปรุงรายชื่อกรณี BMCL ซึ่งเป็นหลักทรัพย์ในดัชนี SET100 ควบรวมกิจการกับ BECL ซึ่งเป็นหลักทรัพย์ในดัชนี SET100 และ SETHD
สำหรับรายชื่อหลักทรัพย์ใหม่สำหรับดัชนี SET50 จำนวน 3 หลักทรัพย์ประกอบด้วย บริษัท กรุงเทพประกันชีวิต จำกัด (มหาชน) หรือ BLA,บริษัท ปูนซีเมนต์นครหลวง จำกัด (มหาชน) หรือ SCCC และบริษัท ทิปโก้แอสฟัลท์ จำกัด (มหาชน) หรือ TASCO ทั้งนี้ หลักทรัพย์ทั้งหมดที่อยู่ในดัชนี SET50 มีมูลค่าหลักทรัพย์ตามราคาตลาดรวม 8.35ล้านล้านบาท คิดเป็น 68% ของมูลค่าหลักทรัพย์ตามราคาตลาดรวมของตลาดหลักทรัพย์ฯ ณ สิ้นเดือนพฤศจิกายน2558
ส่วนดัชนี SET100 มีหลักทรัพย์ใหม่ 14 หลักทรัพย์ ได้แก่ บริษัท กรุงเทพประกันชีวิต จำกัด (มหาชน) หรือ BLA,บริษัท โรงพยาบาลจุฬารัตน์ จำกัด (มหาชน) หรือ CHG,บริษัท อีสเทิร์นโพลีเมอร์ กรุ๊ป จำกัด (มหาชน) หรือ EPG,บริษัท กรุ๊ปลีส จำกัด (มหาชน) หรือ GL,บริษัท โกลบอล เพาเวอร์ ซินเนอร์ยี่ จำกัด (มหาชน) หรือ GPSC,บริษัทแพลน บี มีเดีย จำกัด (มหาชน) หรือ PLANB,บริษัท เดอะ แพลทินัม กรุ๊ป จำกัด (มหาชน) หรือ PLAT,บริษัท พีทีจีเอ็นเนอยี จำกัด (มหาชน) หรือ PTG,บริษัท สามารถเทลคอม จำกัด (มหาชน) หรือ SAMTEL,บริษัท ปูนซีเมนต์นครหลวงจำกัด (มหาชน) หรือ SCCC,บริษัท สแกน อินเตอร์ จำกัด (มหาชน) หรือ SCN,บริษัท ทิปโก้แอสฟัลท์ จำกัด (มหาชน) หรือ TASCO,บริษัท วนชัย กรุ๊ป จำกัด (มหาชน) หรือ VNG และบริษัท เวิร์คพอยท์ เอ็นเทอร์เทนเมนท์ จำกัด (มหาชน) หรือ WORK โดยมูลค่าหลักทรัพย์ตามราคาตลาดรวมของหลักทรัพย์ทั้งหมดในดัชนี SET100 อยู่ที่ 9.49 ล้านล้านบาท คิดเป็น 77% ของมูลค่าหลักทรัพย์ตามราคาตลาดรวมของตลาดหลักทรัพย์ฯ ณ สิ้นเดือนพฤศจิกายน 2558
สำหรับ SETHD มีหลักทรัพย์ใหม่ 2 หลักทรัพย์ ได้แก่ บริษัท ปูนซีเมนต์นครหลวง จำกัด (มหาชน) หรือ SCCCและบริษัท สามารถเทลคอม จำกัด (มหาชน) หรือ SAMTEL โดยหลักทรัพย์ที่อยู่ในดัชนี SETHDมีอัตราเงินปันผลตอบแทนเฉลี่ย 4.57% สูงกว่าอัตราเงินปันผลตอบแทนของตลาดหลักทรัพย์ฯ โดยรวม ซึ่งอยู่ที่2.43% สำหรับเดือนกันยายนถึงเดือนพฤศจิกายน 2558
ทั้งนี้ สำหรับการควบรวมกิจการของ บริษัท รถไฟฟ้ากรุงเทพ จำกัด (มหาชน) หรือ BMCL และบริษัท ทางด่วนกรุงเทพจำกัด (มหาชน) หรือ BECL ซึ่งเป็นองค์ประกอบในดัชนี SET100 และดัชนี SETHD
โดยเกิดเป็นบริษัทใหม่ตามมติของคณะรัฐมนตรีเมื่อวันที่ 8 ธันวาคม 2558 นั้นคาดว่าการดำเนินการจดทะเบียนควบบริษัทกับกรมพัฒนาธุรกิจการค้า กระทรวงพาณิชย์จะเกิดขึ้นในวันพุธที่ 30ธันวาคม 2558 ซึ่ง BMCL และ BECL จะสิ้นสภาพการเป็นหลักทรัพย์จดทะเบียนและหุ้นของบริษัทใหม่จะเริ่มซื้อขายวันแรกในวันอังคารที่ 5 มกราคม 2559
ดังนั้น ตลาดหลักทรัพย์ฯจะดำเนินการปรับปรุงรายชื่อหลักทรัพย์ในดัชนีตามหลักเกณฑ์ที่กำหนดไว้ คือนำหุ้นของบริษัทใหม่เข้ารวมคำนวณแทน BMCL และ BECL ในดัชนี SET100 และแทน BECL ในดัชนี SETHD
รวมทั้งจะนำหลักทรัพย์สำรองของดัชนี SET100 จำนวน 1 หลักทรัพย์เข้ารวมคำนวณเพื่อให้ดัชนี SET100มีหลักทรัพย์ครบจำนวน ซึ่งตลาดหลักทรัพย์ฯจะประกาศการเปลี่ยนแปลงรายชื่อหลักทรัพย์ที่เป็นองค์ประกอบในดัชนีให้ทราบเป็นการทั่วไปอีกครั้งหนึ่ง